Nuwe skaars fynbosspesie ontdekPsoralea vanberkelae. Foto: www.ispot.org.za Chris von Christierson, voorsitter van die Robberg-kuskorridor Grondeienaarsvereniging, sê die fynbos is op ‘n 16km-strook tussen Robberg en Harkerville ontdek. Die nuwe plant, Psoralea vanberkelae, het ‘n unieke pers-en-wit blom en sal die week vir die eerste keer by die Cape Floral Kingdom-ekspo in Bredasdorp ten toon gestel word. “Hierdie seldsame spesie is familie van die Fabaceae en is ‘n opwindende vonds. Dit verskans die Robberg-kuskorridor as die tuiste van verskeie ongewone en unieke plantspesies,” het Von Christierson gesê. Die plant is deur Nicky van Berkel, ‘n lid van Crew, ontdek. Crew monitor skaars plante in die omgewing. Die ontdekking is deur prof. Charles Stirton van die Universiteit van Kaapstad se departement plantkunde bevestig. Von Christierson sê die plant het reeds begin blom en sal na verwagting in volle blom wees wanneer dit van Donderdag af by die ekspo op uitstalling is. Von Christierson sê die Robberg-kuskorridor Grondeienaarsvereniging het versoek dat die gebied waar die Psoralea vanberkelae groei tot ‘n bewaringsgebied te verklaar.